51.		Žiadosť o úpravu pracovného času (§ 85 a nasl. a § 164 ZP)
Ján Hladký, Stodolova ul. č. 2, 010 01 Žilina
							ABC, s.r.o.
Žilina 12. 1. 2023 						Ružová ul. č. 10, 010 01 Žilina
Vec:	Žiadosť o úpravu pracovného času
Pracujem vo Vašej spoločnosti vo funkcii colný deklarant od 1. 9. 2022. Môj určený týždenný pracovný čas je 40 hodín a začiatok pracovnej doby v spoločnosti je určený na šiestu hodinu ráno. Starám sa o 5-ročného syna, ktorého mi súd zveril do trvalej starostlivosti po rozvode manželstva. Syn navštevuje materskú školu, ktorá začína svoju činnosť až od 7. 00 hod. ráno. 
Na základe uvedenej skutočnosti žiadam o úpravu pracovného času tak, aby mi začiatok výkonu práce bol určený na 7.30 hod. z dôvodu starostlivosti o môjho syna. Charakter mojej práce umožňuje individuálny výkon pracovných činností a nie je závislý od výkonu práce iných zamestnancov. Preto verím, že kladne vybavíte moju žiadosť.
Ján Hladký
Poznámka
Ak o úpravu pracovného času požiada tehotná žena alebo žena, resp. muž, ktorí sa trvale starajú o dieťa do 15 rokov (§ 164 ZP), zamestnávateľ je povinný vyhovieť ich žiadosti, ak tomu nebránia vážne prevádzkové dôvody.